פנאקסיה מפרסמת תוצאות כספיות ומציגה רבעון שביעי של עליה בהכנסות
ההכנסות ברבעון הסתכמו ב-3.11 מיליון ש"ח; למרות זאת, לחברה הפסד תפעולי של כ- 4.2 מיליון ש"ח; בחצי השנה הראשונה עומד ההפסד של החברה על 14.5 מיליון ש"ח
חברת הפארמה פנאקסיה תעשיות פרמצבטיות ישראל, יצרנית תרופות הקנאביס הרפואי, הנסחרת דרך חברת הרודיום השקעות, פרסמה היום את תוצאותיה הכספיות למחצית הראשונה של 2019. מן הנתונים עולה, כי החברה ממשיכה במגמה של עלייה בהכנסות, ההכנסות במחצית הראשונה של השנה זינקו לכ-5.73 מיליון ₪ לעומת כ-1.09 מיליון ₪ בחציון המקביל ב-2018, וכ-4.1 בשנת 2018 כולה.
בתקופה של שישה חודשים שהסתיימה ביום 30 ביוני 2019, לחברה הפסד של כ-14.5 מיליון ש"ח ותזרים שלילי מפעילות שוטפת בסך כ-2.1 מיליון ש"ח. תוצאות אלו נובעות בעיקרן מכך שהחברה נמצאת בשלבים ראשונים של פעילותה. המשך פעילותה של החברה כפוף להשגת מימון מבעלי מניותיה או גורמים חיצוניים.
גורמים אלו מעוררים ספקות משמעותיים בדבר המשך קיומה של החברה כ"עסק חי". בדוחות הכספיים ביניים מאוחדים לא נכללו כל התאמות לגבי ערכי הנכסים וההתחייבויות וסיווגם שייתכן שתהיינה דרושות אם החברה לא תוכל להמשיך ולפעול כעסק חי.
בנוסף לפנאקסיה התחייבויות כלפי בעלת השליטה בסך של 7.2 מיליון ₪. ההתחייבויות כוללות ריבית בגובה של 4% לשנה. ההתחייבות תיפרע ב-12 תשלומים חודשיים שווים החל ממועד השלמת המיזוג עם הרודיום.
במחצית השנה החולפת, חלו התפתחויות עסקיות בחברה, בהן ניתן לציין את הצטרפותם של יונתן קולבר כיו"ר הדירקטוריון ואורית ויסמן-פרידמן, לשעבר בנקאית השקעות בכירה מוול-סטריט כדירקטורית בחברה ואת מינוי פרופ’ אהרן צ’חנובר, חתן פרס נובל לכימיה לשנת 2004, לחבר בכיר בוועדה המייעצת של דירקטוריון החברה.
בנוסף, דיווחה החברה על שיתוף פעולה עם רפא, חברת התרופות הגדולה בישראל בתחום טיפול בכאב ובמחלות מעי דלקתיות, והשלמת שלב ראשון בניסויים קליניים בטבליות ומשאפים מתקדמים של קנאביס רפואי. זאת, בנוסף לשיתוף הפעולה עימה בייצור ושיווק מותג הפרימיום אקסיבן, תרופת קנאביס לסיוע לחולים במחלות מעי דלקתיות ולהשלמת שלב בניסוי בבני אדם.